[]

บริษัท ทุนธนชาต จำกัด (มหาชน)

Thanachart Capital Public Company Limited

เอกสารแนบ 3

รายงานคณะกรรมการตรวจสอบ

คณะกรรมการตรวจสอบ มีจำนวน 3 ท่าน ได้รับการแต่งตั้งจากคณะกรรมการบริษัท
ทุกท่านเป็นกรรมการอิสระ เป็นผู้ทรงคุณวุฒิด้านบัญชี ด้านการเงิน
และมีประสบการณ์ในสถาบันการเงินและองค์กรขนาดใหญ่มานาน ประกอบด้วย

นางศิริเพ็ญ สีตสุวรรณ ประธานกรรมการ

นายสมเกียรติ ศุขเทวา กรรมการ

นางพันธ์ทิพย์ สุรทิณฑ์ กรรมการ

คณะกรรมการตรวจสอบ มีหน้าที่และความรับผิดชอบตามที่บริษัทฯ กำหนดไว้ในกฎบัตรของคณะ
กรรมการตรวจสอบ ในปี 2552 ได้มีการประชุมคณะกรรมการตรวจสอบ วาระปกติ 7 ครั้ง
และวาระพิเศษ 1 ครั้ง รวม 8 ครั้ง โดยประชุมร่วมกับผู้ที่เกี่ยวข้อง ได้แก่ สำนักตรวจสอบ
สายงานตรวจสอบ ฝ่ายกำกับกฎระเบียบและข้อบังคับ ฝ่ายบัญชีบริษัทฯ ฝ่ายบริหารความเสี่ยง
และผู้สอบบัญชี เป็นต้น เพื่อรับทราบและพิจารณาเรื่องต่างๆ ที่เกี่ยวข้อง
คณะกรรมการตรวจสอบได้รายงานผลการประชุมต่อคณะกรรมการบริษัททุกครั้ง
อีกทั้งคณะกรรมการตรวจสอบได้เข้าร่วมประชุมในคณะกรรมการบริษัทเพื่อรับทราบผลการดำเนินงานของหน่วยงานต่างๆ
รวมทั้งบริษัทในกลุ่มธนชาต

คณะกรรมการตรวจสอบ
มีความเห็นสรุปได้ว่าการบริหารจัดการของบริษัทฯและบริษัทในกลุ่มธนชาตเป็นไปตามหลักการกำกับดูแลกิจการที่ดี
งบการเงินของบริษัทฯมีการเปิดเผยข้อมูลอย่างเพียงพอ ถูกต้อง
เชื่อถือได้และเป็นไปตามหลักการบัญชีที่รับรองทั่วไป การดำเนินงานถูกต้องตามกฎหมาย
เนื่องจากเป็นนโยบายหลักประการหนึ่งของบริษัทฯ ระบบการควบคุมภายในมีความรัดกุมเพียงพอ
เหมาะสม และมีการพัฒนาอย่างต่อเนื่อง ระบบการบริหารความเสี่ยงของบริษัทฯ
ได้วางครอบคลุมไว้ทุกด้านเพียงพอ มีหน่วยงานที่ดูแลโดยเฉพาะ
เพื่อทำหน้าที่ติดตามและปรับให้สอดคล้องทันต่อสถานการณ์
บริษัทฯไม่มีรายการที่ก่อให้เกิดความขัดแย้งทางผลประโยชน์
การปฏิบัติงานของคณะกรรมการตรวจสอบได้รับความร่วมมือจากฝ่ายจัดการและผู้เกี่ยวข้องเป็นอย่างดีและ
เป็นไป ด้วยความอิสระเป็นที่น่าพอใจ

คณะกรรมการตรวจสอบเห็นควรเสนอให้บริษัท สำนักงาน เอินส์ท แอนด์ ยัง จำกัด
เป็นผู้สอบบัญชีของ
บริษัทฯต่ออีกปีหนึ่ง โดยเห็นว่าเป็นสำนักงานที่ได้รับความเชื่อถือในระดับชั้นนำของประเทศ
มีความเข้าใจในธุรกิจเป็นอย่างดี บุคลากรมีความรู้และประสบการณ์ จึงเห็นควรให้บริษัทฯ
เสนอต่อผู้ถือหุ้นเป็นผู้สอบบัญชีของบริษัทฯ ในปี 2553 ต่อไป

  (นางศิริเพ็ญ สีตสุวรรณ )

ประธานกรรมการตรวจสอบ

รายงานคณะกรรมการสรรหา และคณะกรรมการกำหนดค่าตอบแทน

คณะกรรมการบริษัท ได้อนุมัติจัดตั้งคณะกรรมการสรรหา และคณะกรรมการกำหนดค่าตอบแทน
ตั้งแต่ปี 2545 โดย ณ วันที่ 31 ธันวาคม 2552 ประกอบด้วยกรรมการอิสระ 3 ท่าน ดังต่อไปนี้

นายสมเกียรติ ศุขเทวา ประธานกรรมการ

นางศิริเพ็ญ สีตสุวรรณ กรรมการ

นางพันธ์ทิพย์ สุรทิณฑ์ กรรมการ

นายภาณุพันธุ์ ตวงทอง เลขานุการคณะกรรมการ

โดยในปี 2552 คณะกรรมการสรรหาได้มีการประชุมรวมทั้งสิ้น 4 ครั้ง เพื่อดำเนินการที่สำคัญ
ดังต่อไปนี้

1. ทบทวน และนำเสนอต่อที่ประชุมคณะกรรมการบริษัท เพื่อพิจารณาอนุมัติกฎบัตรของคณะกรรมการ
สรรหา เพื่อสะท้อนให้เห็นถึงขอบเขตหน้าที่ของคณะกรรมการสรรหา

2. คัดเลือก และเสนอชื่อบุคคลที่เหมาะสมเข้ารับการแต่งตั้งเป็นกรรมการแทนกรรมการที่ลาออก
เสนอต่อที่ประชุมคณะกรรมการบริษัทเพื่อพิจารณาแต่งตั้ง

3. คัดเลือก และเสนอชื่อบุคคลที่เหมาะสมเข้ารับการแต่งตั้งเป็นกรรมการผู้จัดการใหญ่ของบริษัทฯ
เสนอต่อที่ประชุมคณะกรรมการบริษัทเพื่อพิจารณาแต่งตั้ง

4. ทบทวน
และเสนอชื่อบุคคลที่เหมาะสมเข้ารับการแต่งตั้งเป็นกรรมการแทนกรรมการที่ต้องออกตามวาระในการประชุมสามัญผู้ถือหุ้นประจำปี
2553 นำเสนอต่อคณะกรรมการบริษัท เพื่อเสนอให้ที่ประชุมสามัญผู้ถือหุ้นพิจารณาแต่งตั้ง

5. ทบทวนหลักเกณฑ์ ขั้นตอน และช่องทางของการเปิดโอกาสให้ผู้ถือหุ้นเสนอบุคคลที่เหมาะสม
เพื่อเข้าคัดเลือกเข้าเป็นกรรมการของบริษัทฯ

ในปี 2552 คณะกรรมการกำหนดค่าตอบแทน ได้มีการประชุมรวมทั้งสิ้น 2 ครั้ง
เพื่อดำเนินการที่สำคัญ ดังต่อไปนี้

1. ทบทวน และนำเสนอต่อที่ประชุมคณะกรรมการบริษัท
เพื่อพิจารณาอนุมัติกฎบัตรของคณะกรรมการกำหนดค่าตอบแทน
เพื่อสะท้อนให้เห็นถึงขอบเขตหน้าที่ของคณะกรรมการกำหนดค่าตอบแทน

2. รับทราบผลการประเมินการปฏิบัติงานของคณะกรรมการบริษัทในปี 2551
และนำเสนอต่อที่ประชุมคณะกรรมการ เพื่อหาแนวทางแก้ไข
และนำไปปฏิบัติในอันที่จะส่งเสริมการปฏิบัติงานของคณะกรรมการบริษัท

3. ทบทวน และพิจารณาค่าตอบแทนประจำปีของกรรมการ และผู้บริหาร
โดยคำนึงถึงความเหมาะสมกับภาระหน้าที่ ความรับผิดชอบที่ได้รับมอบหมาย และผลการปฏิบัติงาน
ทั้งนี้ ให้สอดคล้องกับผลประกอบการและนโยบายของบริษัท
โดยได้นำเสนอค่าตอบแทนของกรรมการต่อที่ประชุมคณะกรรมการบริษัท และที่ประชุมสามัญ
ผู้ถือหุ้นประจำปี 2553 เพื่อพิจารณาอนุมัติ

  (นายสมเกียรติ ศุขเทวา)

  ประธานกรรมการสรรหา

  และประธานกรรมการกำหนดค่าตอบแทน